Takkið Harranum, tí at hann er góður, tí at miskunn hans varir um ævir! Takkið Guði gudanna, tí at miskunn hans varir um ævir! Takkið drotti drotnanna, tí at miskunn hans varir um ævir! Honum, ið eina ger mikil undur, tí at miskunn hans varir um ævir! Honum, ið skapaði himin við viti, tí at miskunn hans varir um ævir! Honum, ið breiddi út jørðina á vøtnunum, tí at miskunn hans varir um ævir! Honum, ið skapaði tey stóru ljós, tí at miskunn hans varir um ævir! Sólina til tess at ráða fyri deginum, tí at miskunn hans varir um ævir! Mánan og stjørnurnar at ráða fyri náttini, tí at miskunn hans varir um ævir! Honum, ið sló Egyptar við drápi av frumgitnum teirra, tí at miskunn hans varir um ævir! Og leiddi Ísrael burtur frá teim, tí at miskunn hans varir um ævir! Við sterkari hond og útrættum armi, tí at miskunn hans varir um ævir! Honum, ið skifti Reyðahavið sundur, tí at miskunn hans varir um ævir! Og læt Ísrael ganga ígjøgnum tað, tí at miskunn hans varir um ævir! Og koyrdi Fárao og her hans í Reyðahavið út, tí at miskunn hans varir um ævir! Honum, ið fólk sítt í oyðimørkini leiddi, tí at miskunn hans varir um ævir! Honum, ið miklar kongar sló, tí at miskunn hans varir um ævir! Og feldi veldigar kongar, tí at miskunn hans varir um ævir! Sihon, Ámoritakongin, tí at miskunn hans varir um ævir! Og Og, kongin í Básjan, tí at miskunn hans varir um ævir! Og gav teirra land til ognar, tí at miskunn hans varir um ævir! Til ognar hjá Ísrael, tænara sínum, tí at miskunn hans varir um ævir! Honum, ið mintist okkum í vesældómi várum, tí at miskunn hans varir um ævir! Og bjargaði okkum frá fíggindum várum, tí at miskunn hans varir um ævir! Honum, ið gevur øllum livandi breyð, tí at miskunn hans varir um ævir! Takkið Guði himnanna, tí at miskunn hans varir um ævir!